b"\n_START_ARTICLE_\nMladi Frankenstein\n_START_SECTION_\nZgodba\n_START_PARAGRAPH_\nDr. Frederick Frankenstein (Gene Wilder) je priznan nevrokirurg na medicinski fakulteti v ZDA, poro\xc4\x8den z vzvi\xc5\xa1eno damo Elizabeth (Madeline Kahn). Nejevoljen, ker je vnuk neslavnega norega znanstvenika Victorja Frankensteina, ki je delal poskuse z o\xc5\xbeivljanjem ljudi od mrtvih in ustvaril po\xc5\xa1astno bitje, se izogiba vsakr\xc5\xa1ni povezavi s preteklostjo in vztraja, da se njegovo ime izgovarja kot\xc2\xa0\xc2\xbbFroderick Fronkensteen\xc2\xab._NEWLINE_Neko\xc4\x8d dobi obvestilo, da je ob smrti svojega pradeda, barona Beauvorta von Frankensteina, podedoval dru\xc5\xbeinsko posest v Transilvaniji, zato odpotuje v Evropo da bi pregledal imetje. Na postajo v Transilvaniji ga pride iskat grbasti slu\xc5\xbeabnik z izbuljenimi o\xc4\x8dmi Igor (Marty Feldman) z bujno mlado asistentko Ingo (Teri Garr), ob prihodu na grad pa spozna \xc5\xa1e strogo gospodinjo Frau Bl\xc3\xbccher (Cloris Leachman), \xc4\x8digar ime povzro\xc4\x8di, da konji v bli\xc5\xbeini v strahu zarezgetajo vsaki\xc4\x8d, ko ga kdo izgovori. Kljub temu, da mu je dru\xc5\xbeinska zapu\xc5\xa1\xc4\x8dina prinesla samo sramoto, postane zainteresiran za dedovo delo z o\xc5\xbeivljanjem po odkritju skrivnega vhoda v laboratorij. Ko najde \xc5\xa1e dedov dnevnik, ga ta popolnoma prevzame, zato se odlo\xc4\x8di, da bo nadaljeval s poskusi. Z Igorjem ukradeta truplo nedavno usmr\xc4\x8denega zlo\xc4\x8dinca, z mo\xc5\xbegani pa se zaplete; Igor odide ukrast mo\xc5\xbegane slavnega zgodovinarja Hansa Delbr\xc3\xbccka iz bli\xc5\xbenjega laboratorija, a ga prestra\xc5\xa1i strela, zato mu padejo po tleh. Namesto tega vzame mo\xc5\xbegane v drugem kozarcu, ozna\xc4\x8denem z napisom\xc2\xa0\xc2\xbbAbnormal Brain! Do Not Use\xc2\xab\xc2\xa0(Abnormalni mo\xc5\xbegani! Ne uporabiti.), ki jih Frankenstein nevedo\xc4\x8d presadi truplu._NEWLINE_Kmalu je vse nared za o\xc5\xbeivitev stvora (Peter Boyle), \xc4\x8digar telo na platformi dvignejo na streho laboratorija med nevihto. Tam ga elektrika iz strel vrne v \xc5\xbeivljenje. Bitje napravi nekaj negotovih korakov, nato pa ga Igor tako prestra\xc5\xa1i z v\xc5\xbeigalico, da napade Fredericka in ga morajo umiriti s pomirjevali. Igor takrat prizna, da ni prinesel Delbr\xc3\xbcckovih mo\xc5\xbeganov, temve\xc4\x8d mo\xc5\xbegane od nekoga po imenu Abby Normal (A.B. Normal, abnormal)._NEWLINE_Medtem imajo zborovanje va\xc5\xa1\xc4\x8dani, ki jim mo\xc5\xbenost, da bo Frederick nadaljeval z dedovim delom, zbuja nelagodje. Med njimi je tudi in\xc5\xa1pektor Kemp (Kenneth Mars), enooki policijski uradnik, \xc4\x8digar nem\xc5\xa1ki naglas je tako izrazit, da ga tudi rojaki te\xc5\xbeko razumejo. Kemp obi\xc5\xa1\xc4\x8de Fredericka in zahteva zagotovilo, da ne bo ustvaril \xc5\xa1e ene po\xc5\xa1asti. Po koncu obiska se Frederick vrne v laboratorij in z grozo ugotovi, da je Frau Bl\xc3\xbccher osvobodila stvor. Ona izda svojo navezanost na Frederickovega deda in razkrije, da stvor ljubi zvok violine, vendar pa ravno takrat bruhnejo iskre iz nekega stikala, zaradi \xc4\x8desar stvor spet pobesni in uide iz gradu._NEWLINE_Nekaj \xc4\x8dasa se klati po pode\xc5\xbeelju in ima frustrirajo\xc4\x8de sre\xc4\x8danje z deklico ter slepim pu\xc5\xa1\xc4\x8davnikom (Gene Hackman). Naposled ga ponovno ujame Frederick, ki se zaklene z njim v sobo in ga pomiri z laskanjem. Opogumljen z napredkom popolnoma sprejme svojo dedi\xc5\xa1\xc4\x8dino in v zanosu zavpije:\xc2\xa0\xc2\xbbMoje ime je Frankenstein!\xc2\xab\xc2\xa0Organizira predstavo, kjer uglednim gostom poka\xc5\xbee stvor in demonstrira njegovo poslu\xc5\xa1nost, nakar izvedeta celo plesno predstavo\xc2\xa0\xc2\xbbPuttin' On the Ritz\xc2\xab, oble\xc4\x8dena v frake in cilindre. Vendar se predstava zaklju\xc4\x8di katastrofalno, saj po nesre\xc4\x8di eksplodira reflektor in prestra\xc5\xa1i stvor, ki spet pobesni in plane med ob\xc4\x8dinstvo, kjer ga uklenejo policisti._NEWLINE_Kmalu po tistem pride nepri\xc4\x8dakovano na obisk Elizabeth, ki pobegne s stvorom. Ko spozna, da ima nad\xc4\x8dlove\xc5\xa1ko vzdr\xc5\xbeljivost in ogromen penis (Schwanzst\xc3\xbccker), se zaljubi vanj. Medtem stvor i\xc5\xa1\xc4\x8dejo va\xc5\xa1\xc4\x8dani, Frederick pa ga z igranjem violine zvabi nazaj v grad. Ravno ko jezna mno\xc5\xbeica vdre v laboratorij, Frederick z novim poskusom prenese nekaj svoje inteligence stvoru, ki je nato sposoben pregovoriti ljudi. Film se kon\xc4\x8da s prizorom Elizabeth, zdaj poro\xc4\x8dene s po novem prefinjenim stvorom, Inga pa navdu\xc5\xa1eno ugotovi, da je njen novi mo\xc5\xbe Frederick od stvora med prenosom dobil nekaj prav tako vrednega - njegov Schwanzst\xc3\xbccker."